અંબારામનેય ખબર હતી કે ગોકળભાઈને પોતે નોટિસ બજાવશે એ સાથે જ તેમના મોતિયા મરી જશે. આ અગાઉ બે વખત આવા જ કારણે એણે નોટિસ બજાવી હતી, અને આ ત્રીજી વખત પણ એના હાથે જ કામ કરવાનું એના નસીબમાં લખ્યું હતું. વરસોથી બેલીફની નોકરી અંબારામ કરતો એટલે એને ખરી રીતે સરકારી કામ અંગે હર્ષ -શોક થવો ન જોઈએ. અને એને થતો નહિ એ પણ હકીકત હતી. ફક્ત કોઈ ખેડૂતની ઉપર નોટિસ બજાવવાની આવે ત્યારે જાણે એ પોતાના બાપ ઉપર બજાવવા જતો હોય તેવું દુઃખ થતું. કારણ કે બાપની જમીન, એ નાનો હતો ત્યાં, દેવામાં હરાજ થયેલી એણે જોયેલી. બાપની આંખમાંથી જમીન જતાં બોર બોર આંસુ વહેલાં, તે જ્યારે જ્યારે આમ ખેડૂતને નોટિસ બજાવવાનો પ્રસંગ આવતો ત્યારે એને પ્રત્યક્ષ થતું. પરંતુ નોકરી એવી હતી કે લાચાર થઈને એને એ કામ કરવું પડતું.